Қазақ және Орыс Ертегілерінің ерекшеліктері.

Ертегілер – халықтың рухани мәдениетінің ажырамас бөлігі, ұрпақтан-ұрпаққа жетіп, әлемді түсіну мен өмірдің мәні туралы сабақтар береді. Қазақ және орыс ертегілері де әрқайсысының ұлттық ерекшеліктері мен құндылықтарын көрсету арқылы халықтардың дүниетанымын айқындайды. Ертегілер арқылы халықтар өзінің тарихы мен мәдениетін, әлеуметтік құрылымын және жалпы өмірге деген көзқарастарын ұрпақтан ұрпаққа жеткізіп отырды. Қазақ ертегілері табиғатпен тығыз байланыста қалыптасса, орыс ертегілері ғажайып әлемдер мен сиқырлы күштерге негізделген. Бірақ екі халықтың ертегілерінде де жақсылық пен әділеттілік, батырлық пен табандылық сияқты құндылықтар басты орын алады.Қазақ және орыс ертегілерінің басты ерекшеліктері мен айырмашылықтары жан-жақты байланыс тапқап.

Қазақ ертегілеріндегі негізгі кейіпкерлер – табиғаттың элементтері мен жануарлар, сондай-ақ батырлар мен дана тұлғалар айқын көрініс тапқан. Ертегіде адамның жақсылық пен жамандық, әділеттілік пен әділетсіздік, батырлық пен сатқындық сияқты ұғымдарға қатысты түсініктері қалыптасады. Мысалы, қазақ ертегілерінде «Қасқыр» мен «Түлкі» сияқты жануарлар адамдық қасиеттермен сипатталып, кейде ол жануарлардың мінез-құлқы арқылы адамдардың қателіктері мен кемшіліктері көрсетіледі. Бұл жануарлар халықтың өмірінде үлкен рөл атқарады. Сонымен қатар, қазақ ертегілерінде үлкен моральдық мән бар. Ертегілер арқылы адамдарға адалдық, достық, елге қызмет ету, табандылық және табиғатпен үйлесімділік туралы маңызды сабақтар беріледі. Қазақ ертегілерінде көбінесе «қайырымдылық», «шындықты іздеу», «адамгершілік» сияқты ұғымдар басты орын алады. Осы құндылықтар арқылы балалар мен ересектерге елге деген құрмет пен адалдықты бойларына сіңіруге көмектеседі. Қазақ ертегілерінде көшпелі өмір салтының әсері айқын байқалады. Табиғатпен тікелей байланыс, төрт түлік малдың өмірдегі маңызды орны, отбасылық құндылықтар мен жалпы қауымның ынтымағы маңызды. Қазақтың ертегілеріндегі кейіпкерлер жиі халықтың арман-мұраты, адал еңбек пен ерлікке негізделеді.

Құндылықтар:

Қазақ ертегілерінде батырлық, адалдық, досқа деген құрмет, елін қорғау басты құндылықтар болып табылады.

Орыс ертегілері мәдениетінің өзегі – сиқырлы күштер, батырлар мен аңызға айналған кейіпкерлер. Орыс халқының ертегілерінде табиғат пен адам әлемінің арасындағы шекара әлдеқайда кең. Орыс ертегілерінде мифтік және фольклорлық элементтер үлкен орын алады, ал сиқырдың күші мен ғажайып жағдайлар оқиғалардың негізгі бағытын анықтайды. Орыс ертегілерінде көбіне патшалық дәуірдің әсері, монархтар мен шенеуніктер, бақталастар мен халықтың арасындағы қатынастар көп суреттеледі. Сонымен қатар, орыс ертегілерінде ақыл-парасат, табандылық, шыдамдылық және батырлық секілді қасиеттер үлкен маңызға ие. Ертегілердің кейбірінде батырлар сырттай күшті болып көрінгенімен, ішкі күштілік пен тапқырлық маңызды екенін көрсетеді.

Орыс ертегілерінде көбінесе батырлар мен аңызға айналған персонаждар, сиқыршы, Баба-Яга, айдаһарлар жиі кездеседі. Ертегіде батырлық пен адалдық, бірақ көбінесе сиқырлы күштермен күресу, зұлымдықты жеңу, халықтың жарқын болашағы үшін күресу бейнеленеді.

Ұқсастықтар мен Айырмашылықтар

Ұқсастықтар: Қазақ және орыс ертегілерінің ортақ қасиеттері көп. Екі халықтың ертегілерінде де адамдардың жақсы мен жаман, әділеттілік пен әділетсіздік туралы түсініктері бар. Екі халықтың ертегілерінде де кейіпкерлерге қиындықтар туып, олар осы қиындықтарды жеңу арқылы өзінің қасиеттерін, батырлығын көрсетеді. Әділеттілік пен қулық, батырлық пен ақыл-ойдың маңыздылығы ертегілерде айқын көрінеді.

Айырмашылықтар: Қазақ ертегілерінде табиғаттың, жануарлардың және көшпелі өмір салтының ерекше орны бар, ал орыс ертегілерінде сиқырлы күштер мен мифтік кейіпкерлер басым. Қазақ ертегілерінде адам табиғатпен үйлесімде өмір сүруге тиіс деп көрсетілсе, орыс ертегілерінде адам мен сиқыр әлемінің өзара күресі көп сипатталады.

Қазіргі балаларға арналған әдебиетте қазақ және орыс ертегілерінің маңыздылығын арттыру қажет. Ертегілерді жаңа форматта (мысалы, мультфильмдер, анимациялар, бейне ойындар) ұсыну балалардың қызығушылығын арттырып, олардың тәрбиесіне ықпал етуі мүмкін. .Қазақ және орыс ертегілерінің мәнін жастарға интерактивті форматта түсіндіру маңызды. Мысалы, оқушылар арасында ертегілерді оқып, талқылау, рөлдік ойындар өткізу, немесе тіпті кейіпкерлермен байланысты өзекті тақырыптарда пікірталастар ұйымдастыру арқылы балаларың мәдени білімін арттыруға болады. Ертегілерді түсіну және олардан сабақ алу арқылы жастар өздерінің мәдени тамырларын тереңірек түсініп, құрметтейтін болады.